**OBRAZLOŽITEV:**

**1. Pravna podlaga**

Pravna podlaga za predlog Uredbe o spremembah in dopolnitvah Uredbe o emisiji snovi v zrak iz nepremičnih virov onesnaževanja je drugi, tretji in šesti odstavek 18. člena, trinajsti odstavek 25. člena in za izvajanje 59. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju: ZVO-2).

**2. Splošna obrazložitev v zvezi s predlogom predpisa**

Veljavna Uredba o emisiji snovi v zrak iz nepremičnih virov onesnaževanja (Uradni list RS, št. 31/07, 70/08, 61/09, 50/13, 44/22 – ZVO-2 in 48/22; v nadaljevanju: uredba) določa ukrepe in postopke za preprečevanje ali zmanjševanje onesnaženosti zraka iz naprav, ukrepe v zvezi z varovanjem zdravja ljudi v okolici naprav, ki kot nepremični viri onesnaževanja zaradi svojega obratovanja povzročajo onesnaževanje zunanjega zraka, ter ukrepe v zvezi z zagotavljanjem varstva ljudi in okolja pred škodljivim učinki onesnaževanja zunanjega zraka zaradi emisije snovi v zrak iz teh naprav.

S spremembo uredbe smo prenesli zahtevo iz devetega odstavka 2. člena Zakona o spremembah in dopolnitvah Zakona o varstvu okolja (ZVO-2A) (Uradni list RS, št. 23/24), ki določa, da Vlada predpiše, da se obratovalni monitoring izvaja tudi na vseh posameznih izpustih naprave glede na višino največjega urnega prostorninskega pretoka in masnega pretoka snovi, za katere se določa mejne vrednosti emisij v zrak.

S spremembo uredbe smo določili ukrepe za zmanjšanje emisij snovi v zrak ter izjeme za mejne vrednosti in obratovalni monitoring emisije snovi v zrak za naprave, ki proizvajajo cementni klinker ali cement z uporabo fosilnih goriv, t.j. proizvodnja cementnega klinkerja ali cementa brez sosežiga odpadkov. Prav tako smo za, poleg trajnih meritev celotnega prahu, dušikovih oksidov, žveplovih oksidov, ogljikovega monoksida in amoniaka na odvodnikih iz peči, za cementarne določili še, da se na odvodnikih iz peči, mlinov, sušilnic in hladilnikov s pretokom odpadnih plinov večjim od 10 000 m3/h obratovalni monitoring izvaja enkrat letno.

V nadaljevanju so po posameznih členih pojasnjene posamezne spremembe in dopolnitve glede na doslej veljavno uredbo, in sicer:

- v 1. členu so predpisane prilagoditve obratovalnega monitoringa, ki zagotavlja letno frekvenco izvajanja obratovalnega monitoringa na odvodnikih z urnim prostorninskim pretokom večjim od 100 000 m3/h;

- v 2. členu je predpisana sprememba točke 2.3 iz Priloge 4 uredbe;

- v 3. členu je predpisana sprememba točke 2.3 Priloge 10 uredbe.

- v 4. členu so predpisane prehodne določbe v zvezi z uporabo uredbe za naprave z oznako 2.3 iz preglednice iz priloge 4 uredbe;

- v 5. členu je predpisano, da z dnem uveljavitve te uredbe preneha uporabljati Uredba o emisiji snovi v zrak iz naprav za proizvodnjo cementa;

- v 6. členu je predpisan začetek veljavnosti te spremembe uredbe;

**OSNUTEK PREDPISA:**

Na podlagi tretjega in šestega odstavka 18. člena in v zvezi s prvim odstavkom 264. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24) Vlada Republike Slovenije izdaja

**U R E D B O**

**o spremembah in dopolnitvah**

**Uredbe o emisiji snovi v zrak iz nepremičnih virov onesnaževanja**

1. člen

V Uredbi o emisiji snovi v zrak iz nepremičnih virov onesnaževanja (Uradni list RS, št. 31/07, 70/08, 61/09, 50/13, 44/22 – ZVO-2 in 48/2) se v 39. členu v četrtem odstavku besedilo »prvega in drugega odstavka« nadomesti z besedilom »prvega, drugega in sedmega odstavka«.

Za šestim odstavkom se doda nov sedmi odstavek, ki se glasi:

»(7) Ne glede na določbe prvega in drugega odstavka tega člena je treba na odvodniku z največjim urnim prostorninski pretokom večjim od 100 000 m3/h zagotoviti izvedbo občasnih meritev emisije snovi v zrak vsako leto, razen če je tak odvodnik namenjen zgolj prezračevanju prostorov.«.

2. člen

V prilogi 4 se pod zaporedno številko skupine naprav 2.3 v 1. stolpcu besedilo spremeni, tako da se glasi: »naprave za proizvodnjo cementnega klinkerja ali cementa v rotacijskih pečeh s proizvodno zmogljivostjo več kot 500 t na dan ali v drugih pečeh s proizvodno zmogljivostjo več kot 50 ton na dan, če se uporabljajo goriva iz točke 1.2 te tabele;«.

3. člen

V prilogi 10 se točka 2.3 spremeni tako, da se glasi:

»2.3 naprave za proizvodnjo cementnega klinkerja ali cementa

Gradbene in operativne zahteve:

Klinker je treba skladiščiti v silosih ali zaprtih prostorih z možnostjo odsesavanja in odpraševanja.

Referenčna veličina:

Izmerjene koncentracije odpadnih plinov iz tehnoloških procesov kurjenja peči, vključno s postopki mletja ali sušenja, se preračunajo na 10-odstotno računsko vsebnost kisika.

Celotni prah

Emisije prahu, ki jih vsebujejo zajeti odpadni plini cementarn, iz tehnoloških procesov kot so kurjenje peči, hlajenje klinkerja, procesi mletja in drugi prašni postopki, razen v jaškastih pečeh, ne smejo presegati 10 mg/m3.

Pri trajnih meritvah odpadnih plinov iz tehnoloških procesov kurjenja peči ali hladilnika klinkerja, razen v jaškastih pečeh, polurne povprečne vrednosti ne smejo presegati 30 mg/m3.

Če se za odstranjevanje skupnega prahu iz odpadnih plinov peči za proizvodnjo cementa uporabljajo elektrostatski filtri, z izjemo jaškastih peči, varnostni izklopi elektrostatskih filtrov (izklopi zaradi CO) ne smejo trajati več kot 30 minut na leto. Tovrstne izklope je treba registrirati in ocenjevati.

Anorganski delci

Emisije živega srebra in njegovih spojin, izraženih kot Hg, v odpadnih plinih peči za proizvodnjo cementa ne smejo presegati mejne koncentracije 0,03 mg/m3, razen v jaškastih pečeh. V okoljevarstvenem dovoljenju se za živo srebro in njegove spojine lahko odobrijo izjeme, če so te potrebne zaradi sestave naravnih surovin in če ni presežena mejna koncentracija živega srebra in njegovih spojin iz 22. člena te uredbe.

Izkoristiti je treba možnosti za nadaljnje zmanjšanje emisij živega srebra in njegovih spojin iz odpadnih plinov z izgorevanjem ali drugimi razpoložljivimi tehnikami.

Naslednje snovi ne smejo presegati naslednjih koncentracij v odpadnih plinih:

1. kadmij in njegove spojine, izražene kot Cd, talij in njegove spojine, izražene kot Tl, skupaj 0,05 mg/m3,
2. antimon in njegove spojine, izražene kot Sb, arzen in njegove spojine, izražene kot As, svinec in njegove anorganske spojine, izražene kot Pb, krom in njegove spojine, izražene kot Cr, kobalt in njegove spojine, izražene kot Co, baker in njegove spojine, izražene kot Cu, mangan in njegove spojine, izražene kot Mn, nikelj in njegove spojine, izražene kot Ni, vanadij in njegove spojine, izraženo kot V, kositer in njegove spojine, izraženo kot Sn, skupaj 0,5 mg/m3.

Amoniak

Mejne vrednosti anorganskih snovi v plinastem stanju iz 23. člena te uredbe se ne uporabljajo.

Če se za zmanjšanje emisij dušikovih oksidov uporablja postopek selektivne katalitične ali nekatalitične redukcije ali druga razpoložljiva tehnika je mejna koncentracije amonijaka v odpadnih plinih peči za proizvodnjo cementa 30 mg/m3.

Če se uporablja selektivna katalitična redukcija, obratovalni zastoji, na primer v primeru nepredvidenih vzdrževalnih del, ne smejo presegati pet odstotkov letnega delovanja peči za proizvodnjo cementa. V tem obdobju emisije amonijaka ne smejo presegati masne koncentracije 50 mg/m3. Okvaro selektivne katalitične redukcije je treba nadomestiti s sistemom za selektivno nekatalitično redukcijo. Višje emisije amonijaka med izpadom selektivne katalitične redukcije se v okoljevarstvenem dovoljenju lahko odobrijo, če so potrebne zaradi sestave naravnih surovin. V okoljevarstvenem dovoljenju se lahko dovolijo višje mejne koncentracije amonijaka, če so potrebne zaradi sestave naravnih surovin. V tem primeru se določijo emisije amonijaka, povezane s surovinami, in se ustrezno upoštevajo pri določitvi mejne koncentracije.

Če se kot surovine uporabljajo odpadki z vsebnostjo sestavin, ki vsebujejo amonij, katerih uporaba ni urejena v uredbi, ki ureja sežigalnice odpadkov in naprave za sosežig odpadkov, jih je treba dodajati prek dovoda peči ali kalcinatorja.

Dušikovi oksidi

Emisije dušikovega monoksida in dušikovega dioksida v odpadnih plinih peči za proizvodnjo cementa, razen v jaškastih pečeh, ne smejo presegati koncentracije 200 mg/m3, izražene kot NO2.

Če se uporablja selektivna katalitična redukcija, obratovalni zastoji, na primer v primeru nepredvidenih vzdrževalnih del, ne smejo presegati pet odstotkov letnega delovanja peči za proizvodnjo cementa. V tem času emisije dušikovega monoksida in dušikovega dioksida ne smejo presegati koncentracije 350 mg/m3, izražene kot NO2.

Emisije dušikovega monoksida in dušikovega dioksida v odpadnih plinih jaškastih peči ne smejo presegati masne koncentracije 500 mg/m3, izražene kot NO2. Izkoristiti je treba možnosti za nadaljnje zmanjšanje emisij z uporabo razpoložljivih tehnik.

Plinaste anorganske klorove spojine

Mejna koncentracija plinastih anorganskih spojin klora, izraženih kot klorovodik HCl, v odpadnih plinih peči za proizvodnjo cementa, razen jaškastih peči, je 10 mg/m3.

Plinaste anorganske fluorove spojine

Mejna koncentracija plinastih anorganskih spojin fluora, izraženih kot fluorovodik HF, v odpadnih plinih peči za proizvodnjo cementa, razen jaškastih peči, je 1 mg/m3.

Organske snovi

Ne uporablja se 24. člen te uredbe. Če se kot surovine uporabljajo odpadki z vsebnostjo organskih snovi, katerih uporaba ni urejena v uredbi, ki ureja sežigalnice odpadkov in naprave za sosežig odpadkov, jih je treba dodajati prek dovoda peči ali kalcinatorja.

Rakotvorne snovi

Mejne vrednosti rakotvornih snovi iz 25. člena te uredbe se uporabljajo. Mejna koncentracija benzena v odpadnih plinih peči za proizvodnjo cementa je 3 mg/m3, z uporabo razpoložljivih tehnik pa se stremi k doseganju koncentracij benzena nižjih od 0,5 mg/m3.

Občasne meritve

Na odvodnikih iz peči, mlinov, sušilnic in hladilnikov s pretokom odpadnih plinov večjim od 10 000 m3/h se obratovalni monitoring iz 37. člena te uredbe izvaja enkrat letno.

Trajne meritve

Na odvodnikih iz peči za proizvodnjo cementa, razen jaškastih peči, je treba izvajati trajne meritve koncentracij:

a) celotnega praha

b) dušikovega monoksida in dušikovega dioksida, izraženega kot NO2,

c) žveplovega dioksida in žveplovega trioksida, izraženega kot SO2,

d) ogljikovega monoksida

e) amonijaka v primeru uporabe postopkov selektivne katalitične redukcije ali drugih razpoložljivih tehnik za redukcijo dušikovih oksidov, če se amonijak uporablja ali nastaja kot redukcijsko sredstvo.

Za emisije fluora in njegovih plinastih anorganskih spojin izraženih kot HF ter plinastih anorganskih spojin klora se 40. člen te uredbe ne uporablja. Prav tako se 40. člen te uredbe ne uporablja za emisije ogljikovega monoksida iz jaškastih peči.«.

Prehodne in končne določbe

4. člen

(uporaba določb uredbe za posamezne vrste naprav)

Določbe te uredbe se začnejo uporabljati za naprave, ki se uvrščajo v skupino naprav, ki so v preglednici iz priloge 4 uredbe označene s številkami od 2.3, 24 mesecev od uveljavitve te uredbe, razen če je potrebna gradnja po predpisih, ki urejajo graditev, v teh primerih se morajo prilagoditi v 36 mesecih od uveljavitve te uredbe.

5. člen

(prenehanje veljavnosti)

Z dnem uveljavitve te uredbe preneha veljati Uredba o emisiji snovi v zrak iz naprav za proizvodnjo cementa (Uradni list RS, št. 34/07 in 44/22 - ZVO-2).

6. člen

(začetek veljavnosti)

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana,

EVA 2024-2570-0065

Vlada Republike Slovenije

dr. Robert Golob

predsednik